**Sloboda médií nie je samozrejmosťou. Štartuje 7. ročník Journey – unikátnej letnej školy pre budúcich novinárov**

**Bratislava, 10. marca 2022**

**Sloboda tlače vo svete sa za posledné dva roky vplyvom pandémie covid-19, politických zmien a takzvaných alternatívnych médií šíriacich dezinformácie dramaticky zhoršila. Vyplýva to z poslednej štatistiky medzinárodnej mimovládnej organizácie Reportéri bez hraníc (RSF). Tá hodnotí situáciu žurnalistiky ako „veľmi zlú", „zlú" alebo „problematickú" v 73 percentách zo 180 skúmaných krajín. Nárast dezinformácií za posledné roky je alarmujúci, či už v spojení s pandémiou covid-19, alebo aktuálne v súvislosti s ruskou inváziou na Ukrajine.**

*„Receptom proti dezinformáciám sú slobodné médiá, ktoré zabezpečujú verejnú debatu založenú na širokej škále serióznych poznatkov a faktov. Aj preto nadácia Bakala Foundation tento rok už po siedmy raz organizuje medzinárodnú letnú školu žurnalistiky Journey: Journalism Bootcamp,“* hovorí riaditeľ nadácie Václav Pecha. *„Účastníkmi Journey sú študenti žurnalistiky z dvanástich krajín sveta – a to nielen zo strednej a východnej Európy, kde sloboda médií čelí veľkým výzvam, ale aj zo západných demokracií, ako Veľká Británia či USA, ktoré ponúkajú úplne inú perspektívu a skúsenosti.“*

Tento rok bude v Journey, s ohľadom na aktuálne udalosti, viac miest rezervovaných pre študentov z Ukrajiny. Ďalšou novinkou siedmeho ročníka je zapojenie študentov a prednášajúcich z Juhoafrickej republiky.

Táto letná akcia je tradične príležitosťou, kedy sa v Prahe zídu esá svetovej žurnalistiky. Patria medzi ne prednášajúci z renomovaných médií a agentúr ako napríklad CNN, Reuters, Bloomberg či New Yorker, ale aj držitelia prestížnej Pulitzerovej ceny.

*„Práve medzinárodný presah je to, čo robí novinársku školu Journey výnimočnou. Nielenže sa študenti môžu učiť od svetových novinárskych špičiek, zdieľať perspektívy s účastníkmi z rôznych krajín sveta, ale môžu si tiež vybudovať cenné profesijné kontakty naprieč hranicami,“* upresňuje Václav Pecha. *„Od absolventov predchádzajúcich ročníkov vieme, že spolupracujú so spolužiakmi z Journey aj mnoho rokov po jej skončení.“*

Pre študentov je počas desaťdňového školenia v pražskej vile Grébovka pripravený nabitý program. Semináre, workshopy, simulovaná práca v newsroome či reportáž v teréne, ktoré sa zamerajú na témy ako novinárska etika, práca so zdrojmi, investigatívna žurnalistika, či využitie najnovších informačných kanálov a veľa ďalšieho.

Všetky náklady spojené s účasťou študentov na Journey, od cestovných výdavkov, stravy, ubytovania, až po kurzovné, hradí nadácia Bakala Foundation.

Journey: Journalism Bootcamp 2022 sa bude konať v termíne 6. – 16. augusta v Prahe. Prihlášky budú otvorené do 10. mája 2022.

**Bližšie informácie a online prihlášku môžu záujemcovia nájsť na stránke programu:**

[bakalafoundation.org/ /journey](https://www.bakalafoundation.org/programy/journey/)

**Zdroje:**

Rebríček RSF 2021

<https://rsf.org/en/ranking>

**Kontakt pre médiá:**Jana Eremiášová, PR & Comms Manager, Bakala Foundation
tel.: +420 601 593 949, eremiasova@bakalafoundation.org